ওয়েব ডেস্ক : ভাঙড়কাণ্ডে প্রশাসন ও নিম্ন আদালতকে তুলোধোনা করে UAPA আইনে ধৃত দুই নেতানেত্রীকে জামিন দিল কলকাতা হাইকোর্ট। ৫০ হাজার টাকার বন্ডে জামিন পেলেন শর্মিষ্ঠা চৌধুরী ও প্রদীপ সিংহ ঠাকুর। পাওয়ার গ্রিড আন্দোলনের শান্তিপূর্ণ বিক্ষোভে কেন UAPA-র মতো দেশদ্রোহিতার শক্ত ধারা দেওয়া হচ্ছে, তা নিয়ে গোড়া থেকেই আপত্তি জানিয়ে আসছিলেন বিচারপতি জয়মাল্য বাগচি। তারপরেও UAPA ধারায় ২৫ জানুয়ারি থেকে গ্রেফতার ছিলেন শর্মিষ্ঠা ও প্রদীপ। শর্মিষ্ঠাদের জেল হেফাজতের মেয়াদ বাড়ানোর জন্য এপ্রিল মাসে বারুইপুর আদালতের এজলাসে আবেদন জানায় পুলিস। কিন্তু একাধিক নথিতে দু'রকম হাতের লেখা মামলার মোড় ঘুরিয়ে দেয়। বিচারপতি জয়মাল্য বাগচির সন্দেহ হয়। নথি ঘাঁটতে গিয়ে দেখা যায়, যে রিপোর্ট আদালতের তৈরি করার কথা, পুলিস নিজেই সেই অর্ডার লিখে ম্যাজিস্ট্রেটকে দিয়ে সই করিয়ে নিয়েছে। তা দেখে কার্যত হতভম্ব হয়ে যায় হাইকোর্ট। এই ঘটনাকে প্রশাসনের কাছে নিম্ন আদালতের আত্মসমর্পণ বলে উল্লেখ করেন বিচারপতি। তারপরই শর্মিষ্ঠা ও প্রদীপের জামিন মঞ্জুর করে হাইকোর্ট।